b"\n_START_ARTICLE_\nCircus (pesem)\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbCircus\xc2\xab\xc2\xa0so napisali Dr. Luke, Claude Kelly in Benny Blanco, producirala pa sta jo Benny Blanco in Dr. Luke. Dr. Luke in Claude Kelly sta na za\xc4\x8detku dobila naro\xc4\x8dilo za pesem za Britney Spears. Ko sta pri\xc5\xa1la v studio, pa \xc5\xa1e nista imela pripravljene zgodbe pesmi, temve\xc4\x8d sta, kot je povedal Claude Kelly,\xc2\xa0\xc2\xbbsamo poznala njen stil in njena dela\xc2\xab.  Potem, ko si je Dr. Luke zamislil glasbo, so besedilo napisali na podlagi njenega javnega \xc5\xbeivljenja. Britney Spears je razlo\xc5\xbeila, da si je ob prvem poslu\xc5\xa1anju pesmi\xc2\xa0\xc2\xbbCircus\xc2\xab\xc2\xa0zamislila zgodbo za celoten projekt. Dejala je:\xc2\xa0\xc2\xbbS[pesmijo 'Circus'] se je vse zdru\xc5\xbeilo in \xc5\xbeelela sem si, da bi se vse skupaj ujemalo tudi z mojo turnejo. S cirkusom se lahko poigra\xc5\xa1 na toliko razli\xc4\x8dnih na\xc4\x8dinov.\xc2\xab Pesem\xc2\xa0\xc2\xbbCircus\xc2\xab\xc2\xa0so posneli v snemalnih studijih Conway in Chalice v Los Angelesu, Kalifornija ter studiu Glenwood v Burbanku, Kalifornija. Spremljevalne vokale so zapeli Cathy Dennis, Claude Kelly in Myah Marie. Glavne in\xc5\xa1trumente sta zaigrala Claude Kelly in Dr. Luke. Remix za pesem je v studiu MixStar v Virginiji posnel Serban Ghenea. Pesem\xc2\xa0\xc2\xbbCircus\xc2\xab\xc2\xa0so kot drugi singl z albuma potrdili 31. oktobra 2008 in na ameri\xc5\xa1kih radijskih postajah izdali 2. decembra 2008.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbCircus\xc2\xab\xc2\xa0je elektropop in R&B pesem. Napisana je v F-duru, vokali Britney Spears pa se raztezajo od G#\xe2\x82\x82 do C#\xe2\x82\x85. Pesem\xc2\xa0\xc2\xbbCircus\xc2\xab\xc2\xa0se pri\xc4\x8denja z bobni in zvok nara\xc5\xa1\xc4\x8da, dokler Britney Spears ne pri\xc4\x8dne peti. Pri verzih je bil velik poudarek na sintetizatorju. Refren se pri\xc4\x8dne z elektronskim zvokom in petje Britney Spears so opisali kot\xc2\xa0\xc2\xbbna pol rapanje\xc2\xab. Besedilo govori o tem, kako je biti v zabavni industriji in pripravljati predstave. Razlo\xc5\xbeila je, da je ob petju kitic, kot je\xc2\xa0\xc2\xbb\xc4\x8cutim adrenalin, ki se pomika po mojih venah / Lu\xc4\x8di me osvetljujejo in pripravljena sem za\xc4\x8deti\xc2\xab\xc2\xa0(\xc2\xbbI feel the adrenaline moving through my veins / Spotlight on me and I'm ready to break\xc2\xab) resni\xc4\x8dno opisovala svoja ob\xc4\x8dutja. V refrenu se primerja z voditeljem cirku\xc5\xa1kih predstav. Claude Kelly je napisal, da je pesem\xc2\xa0\xc2\xbbCircus\xc2\xab\xc2\xa0\xc2\xbbdober na\xc4\x8din za to, da ljudi pripravimo do tega, da ple\xc5\xa1ejo in se zabavajo\xc2\xab, hkrati pa ima sporo\xc4\x8dilo.\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbCircus\xc2\xab\xc2\xa0je s strani glasbenih kritikov prejela v glavnem pozitivne ocene. Nick Levine iz revije Digital Spy je napisal, da je pesem\xc2\xa0\xc2\xbbpobesnela zver, katere refren deluje v stilu Maxa Martina in Timbalanda.\xc2\xab Novinar revije Popjustice je produkcijo pesmi primerjal s produkcijo pesmi\xc2\xa0\xc2\xbbBreak the Ice\xc2\xab\xc2\xa0in dodal, da\xc2\xa0\xc2\xbbse velikokrat kaj ustavi in stoji, vklju\xc4\x8dno s prislijenim MTV-jevim stilom.\xc2\xab Chris Williams iz revije Billboard je v svoji oceni singla pohvalil njen\xc2\xa0\xc2\xbbelektronski pop zvok\xc2\xab. V oceni albuma je Ann Donahue iz revije Billboard kritizirala besedilo pesmi zaradi \xc5\xbee ve\xc4\x8dkrat uporabljene teme o slavi, uporabljeni \xc5\xbee v njenih singlih\xc2\xa0\xc2\xbbLucky\xc2\xab\xc2\xa0(2000) in\xc2\xa0\xc2\xbbPiece of Me\xc2\xab\xc2\xa0(2007). Dave De Sylvia iz revije Sputnikmusic je napisal, da je bila pesem\xc2\xa0\xc2\xbbWomanizer\xc2\xab\xc2\xa0podobna pesmim z albuma Blackout, pesem\xc2\xa0\xc2\xbbCircus\xc2\xab\xc2\xa0pa je resni\xc4\x8dno del albuma. Dan Cairns iz revije The Sunday Times je napisal, da so pesmi\xc2\xa0\xc2\xbbCircus\xc2\xab,\xc2\xa0\xc2\xbbIf U Seek Amy\xc2\xab\xc2\xa0in\xc2\xa0\xc2\xbbMannequin\xc2\xab\xc2\xa0najbolj\xc5\xa1e pesmi z albuma. Pesem\xc2\xa0\xc2\xbbCircus\xc2\xab\xc2\xa0je bila leta 2009 nominirana za nagrado Teen Choice Awards v kategoriji za\xc2\xa0\xc2\xbbizbiro glasbe: Singl\xc2\xab, vendar je nagrado nazadnje dobila Miley Cyrus s pesmijo\xc2\xa0\xc2\xbbThe Climb\xc2\xab.\n_START_SECTION_\nDose\xc5\xbeki na lestvicah\n_START_PARAGRAPH_\n20. decembra 2008 je pesem\xc2\xa0\xc2\xbbCircus\xc2\xab\xc2\xa0z 212.000 prodanimi izvodi debitirala na tretjem mestu ameri\xc5\xa1ke glasbene lestvice, Billboard Hot 100. S tem je pesem postala prvi singl Britney Spears, ki je debitiral na enem izmed prvih desetih mest lestvice 7. marca 2009 je pesem debitirala na vrhu lestvice Billboard Pop Songs ter tretjem mestu lestvice Billboard Hot Dance Club Songs. Pesem\xc2\xa0\xc2\xbbCircus\xc2\xab\xc2\xa0je po podatkih Nielsen Soundscana v Zdru\xc5\xbeenih dr\xc5\xbeavah Amerike prodala 2.812.582 kopij izvodov. Je njen drugi digitalno najbolje prodajani singl v dr\xc5\xbeavi. Na kanadski glasbeni lestvici je pesem debitirala na drugem mestu samo zaradi uspe\xc5\xa1nosti digitalne prodaje. Bolje se je prodajala samo pesem\xc2\xa0\xc2\xbbPoker Face\xc2\xab\xc2\xa0Lady Gaga. 8. decembra 2008 je pesem\xc2\xa0\xc2\xbbCircus\xc2\xab\xc2\xa0debitirala na petnajstem mestu avstralske lestvice, s \xc4\x8dimer je postala najvi\xc5\xa1je uvr\xc5\xa1\xc4\x8dena pesem na lestvici, ki je tistega tedna \xc5\xa1ele debitirala. 22. decembra 2008 je pesem zasedla \xc5\xa1esto mesto lestvice. Kasneje je za 70.000 prodanih izvodov v dr\xc5\xbeavi pesem prejela platinasto certifikacijo s strani organizacije Australian Recording Industry Association (ARIA). Na novozelandski lestvici je pesem zasedla \xc4\x8detrto mesto lestvice in prejela zlato certifikacijo s strani organizacije Recording Industry Association of New Zealand (RIANZ) za ve\xc4\x8d kot 7.500 prodanih izvodov. Pesem je bila zelo uspe\xc5\xa1na tudi v Evropi in 21. marca 2009 zasedla dvaindvajseto mesto na evropski glasbeni lestvici. Pesem\xc2\xa0\xc2\xbbCircus\xc2\xab\xc2\xa0je zasedla eno izmed prvih desetih mest na lestvici na \xc5\xa0vedskem ter eno izmed prvih dvajsetih mest na avstrijski, \xc4\x8de\xc5\xa1ki, finski, norve\xc5\xa1ki, nizozemski in britanski lestvici. Po podatkih podjetja The Official Charts Company je pesem v Veliki Britaniji prodala 190.000 izvodov. Postala je deseti najbolje prodajani singl leta 2009 z ve\xc4\x8d kot 5,5 milijonov prodanih izvodov.\n_START_SECTION_\nRazvoj in izzid\n_START_PARAGRAPH_\nVideospot za pesem\xc2\xa0\xc2\xbbCircus\xc2\xab\xc2\xa0so snemali od 28. oktobra do 2. novembra 2008 v Los Angelesu, Kalifornija. Re\xc5\xbeiral ga je Francis Lawrence, ki je z Britney Spears sodeloval \xc5\xbee leta 2001, in sicer pri snemanju videospota za njen singl\xc2\xa0\xc2\xbbI'm a Slave 4 U\xc2\xab. Britney Spears je Francisa Lawrencea za re\xc5\xbeiserja izbrala zato, ker je\xc2\xa0\xc2\xbbedina oseba, ki bi lahko vse zajela, vse naredila zelo zvito, ekscentri\xc4\x8dno in druga\xc4\x8dno\xc2\xab. 17. novembra 2008 so med promocijo njenega dokumentarnega filma, Britney: For the Record, predvajali tri sekunde dolg ekskluzivni odlomek videospota. Videospot so nameravali izdati 5. decembra 2008 v oddaji Entertainment Tonight, vendar so ga v zadnjem hipu premierno predvajali \xc5\xbee 4. decembra tistega leta.\n_START_SECTION_\nZgodba\n_START_PARAGRAPH_\nVideospot se pri\xc4\x8dne z Britney Spears, ki se nadi\xc5\xa1avi s parfumom Curious in si natakne uhane znamke Bulgari. Nato prime cilinder in ga postavi pred obraz, iz drugega cilindra pa pri\xc4\x8dnejo leteti golobi. Britney Spears pri\xc4\x8dne peti, vstane in si nadane uniformo voditeljice cirku\xc5\xa1ke predstave. \xc4\x8cez celoten videospot se prikazujejo vmesne scene, v katerih se na hoduljah prika\xc5\xbeejo pantomimiki, klovni, plesalke s trakovi in akrobati. Prikazujejo tudi prizore, v katerih Britney Spears poje s cilindrom na glavi, oble\xc4\x8dena samo v mre\xc5\xbeaste nogavice pred rde\xc4\x8dimi zavesami. Temu sledi skupinska plesna scena sredi cirku\xc5\xa1kega obro\xc4\x8da, Britney Spears pa nosi suknji\xc4\x8d voditeljice cirku\xc5\xa1ke predstave, kratke hla\xc4\x8de in cilinder s perjem. Ob petju drugega verza ple\xc5\xa1e na stolu, oble\xc4\x8dena v modr\xc4\x8dek in prekrita z listjem, v rokah pa dr\xc5\xbei bi\xc4\x8d. Videospot se nadaljuje s serijo razli\xc4\x8dnih prizorov, kot je Britney Spears, ki jo zasuvajo z ble\xc5\xa1\xc4\x8dicami, obkro\xc5\xbeena z dvema levoma in na slonu. Med refrenom Britney Spears in njeni spremljevalni plesalci nastopijo s plesno rutino pred plameni. V zadnjem refrenu se Britney Spears vrne na cirku\xc5\xa1ki oder z dvema slonoma, cirku\xc5\xa1kimi artisti in plesalci in po\xc5\xbeiralci ognja. Videospot se kon\xc4\x8da z Britney Spears s cilindrom na glavi z nasmehom.\n_START_SECTION_\nSprejem\n_START_PARAGRAPH_\nDavil Balls iz revije Digital Spy je videospot opisal kot\xc2\xa0\xc2\xbbpredrznega, zapeljivega in malce sme\xc5\xa1nega\xc2\xab, Britney Spears pa\xc2\xa0\xc2\xbbizvede nekaj ubijalskih plesnih to\xc4\x8dk\xc2\xab. Tim Stack iz revije Entertainment Weekly je ples na stolu primerjal s podobnimi prizori v videospotu za pesem\xc2\xa0\xc2\xbbStronger\xc2\xab\xc2\xa0in dodal:\xc2\xa0\xc2\xbbNajbolj\xc5\xa1e od vsega pa je, da dejansko izgleda kot animirana v tem videospotu in zdi se, da se zabava\xc2\xab. James Montgomery iz MTV-ja je napisal, da vas po ogledu videospota\xc2\xa0\xc2\xbbprevzame nenadna potreba po tem, da bi od\xc5\xa1li v cirkus v Veliko jabolko. Ali pa si nadeli nekaj parfuma Curious. Ali pa, saj veste, morda oboje.\xc2\xab Videospot je leta 2009 prejel nagrado MTV Australia Awards v kategoriji za\xc2\xa0\xc2\xbbnajbolj\xc5\xa1e gibe\xc2\xab. Istega leta je bil nominiran za \xc5\xa1tiri nagrade MTV Video Music Awards v kategoriji za\xc2\xa0\xc2\xbbnajbolj\xc5\xa1o re\xc5\xbeijo\xc2\xab,\xc2\xa0\xc2\xbbnajbolj\xc5\xa1o koreografijo\xc2\xab,\xc2\xa0\xc2\xbbnajbolj\xc5\xa1o kinematografijo\xc2\xab\xc2\xa0in\xc2\xa0\xc2\xbbnajbolj\xc5\xa1e urejanje\xc2\xab, vendar nobene izmed teh nagrad ni dobil. Leta 2009 je bil na podelitvi nagrad MTV Europe Music Awards nominiran tudi v kategoriji za\xc2\xa0\xc2\xbbvideospot leta\xc2\xab, vendar je nagrado nazadnje dobila Beyonc\xc3\xa9 za svoj videospot\xc2\xa0\xc2\xbbSingle Ladies\xc2\xab. Videospot je leta 2009 prejel nagrado Fuse TV Award za\xc2\xa0\xc2\xbbnajbolj\xc5\xa1i videospot\xc2\xab, s \xc4\x8dimer je Britney Spears postala prva glasbenica, ki je nagrado dobila dvakrat zapored._NEWLINE_9. decembra 2008 je organizacija PETA, ki se bori za pravice \xc5\xbeivali, izdala izjavo, kjer so kritizirali Britney Spears zaradi\xc2\xa0\xc2\xbbkruto treniranih levov in slonov\xc2\xab\xc2\xa0in od nje so zahtevali, da\xc2\xa0\xc2\xbbza ve\xc4\x8dno preneha z uporabo eksoti\xc4\x8dnih \xc5\xbeivali v svojih videospotih in nastopih\xc2\xab. Britney Spears je organizacija kritizirala \xc5\xbee leta 2001, ker je med nastopom s pesmijo\xc2\xa0\xc2\xbbI'm a Slave 4 U\xc2\xab\xc2\xa0med podelitvijo nagrad MTV Video Music Awards uporabila albino pitona in tigra v kletki. Kari Johnson je za revijo Have Trunk Will Travel je napisal, da\xc2\xa0\xc2\xbb[organizacija] izjave nikoli ni izdala pisno, pa tudi posneli je niso in Britney Spears med treniranjem slonov nikoli ni uporabila elektri\xc4\x8dnih pripomo\xc4\x8dkov ali kakorkoli ogro\xc5\xbeala slonove ali \xc4\x8dlovekove varnosti. [...] Organizacija American Humane Association je spremljala in posnela treniranje. Na snemanju videospota za pesem 'Circus' je bil njihov predstavnik z na\xc5\xa1imi sloni, Taijem in Kitty, da je zagotovil njuno varnost [...] Britney, re\xc5\xbeiser, producenti in celotna ekipa so s sloni ravnali zelo spo\xc5\xa1tljivo, z njimi pa je bilo zelo zabavno sodelovati.\xc2\xab\n_START_SECTION_\nNastopi v \xc5\xbeivo\n_START_PARAGRAPH_\nS pesmijo\xc2\xa0\xc2\xbbCircus\xc2\xab\xc2\xa0je Britney Spears 2. decembra 2008 nastopila v ameri\xc5\xa1ki pogovorni oddaji Good Morning America skupaj s pesmijo\xc2\xa0\xc2\xbbWomanizer\xc2\xab. Oble\xc4\x8dena je bila v majico, usnjene hla\xc4\x8de, cilinder in suknji\xc4\x8d voditeljice cirku\xc5\xa1kih predstav. Pesem\xc2\xa0\xc2\xbbCircus\xc2\xab\xc2\xa0je bila zelo pomemben del turneje The Circus Starring Britney Spears (2009), saj je z njo otvorila koncerte. Kostume so izbrali glede na metaforo. Koncert se je pri\xc4\x8del z videom Pereza Hiltona, oble\xc4\x8denega v kraljico Elizabeto II, ki je ob\xc4\x8dinstvo pozdravil v cirkusu. Na sredi posnetka se je ekran v obliki cilindra na sredi odra pri\xc4\x8del dvigati in Britney Spears se je pojavila s Perezom Hiltonom pojavila v ozadju s samostrelom v rokah. Ko se je posnetek kon\xc4\x8dal, se je prava Britney Spears pri\xc4\x8dela dvigati s stropa, oble\xc4\x8dena v naglavno okrasje z gepardjim vzorcem, suknji\xc4\x8d voditeljice cirku\xc5\xa1kih predstav, \xc4\x8drne kratke hla\xc4\x8de in \xc5\xa1kornje z visokimi petami ter z bi\xc4\x8dem v rokah. Naglavno okrasje je predstavljalo \xc5\xbeival. Ko je pristala na odru, si ga je snela in pri\xc4\x8dela predstavljati tako voditeljico cirku\xc5\xa1kih predstav kot krotilko levov in pri\xc4\x8dela je izvajati pesem\xc2\xa0\xc2\xbbCircus\xc2\xab. Vklju\xc4\x8deval je razne akrobatske to\xc4\x8dke na odru in obro\xc4\x8de, ki so se vrteli v zraku. Britney Spears je nastop kon\xc4\x8dala tako, da si je slekla suknji\xc4\x8d in razkrila steznik z diamanti Swarovski in simbolizirala su\xc5\xbenjo. Nato je stekla na glavni oder, obkro\xc5\xbeil jo je dim, vstopila je v zlato kletko in pri\xc4\x8dela izvajati pesem\xc2\xa0\xc2\xbbPiece of Me\xc2\xab."